R. Fico, predseda vlády SR: (2007-09-13):
Čo je dnes akútny problém, problém, ktorý ste vy zanechali súčasnej vláde? Je to viac ako 26-miliardový deficit Sociálnej poisťovne. Tento deficit vzniká tým, že z 18 % odvodu do sociálneho zabezpečenia ide presne polovica, teda 9 % na účty spravované súkromnými dôchodkovými správcovskými spoločnosťami. My oboznámime o chvíľku verejnosť napríklad s tým, aké návrhy boli vo vláde, keď sa rokovalo o tomto zákone, že 9 : 9 vzniklo veľmi zvláštne, že pôvodne sa uvažovalo o pomeroch 12 : 6  alebo sa uvažovalo o pomere 11 : 7. Nie je celkom zrejmé, čo takýmto spôsobom viedlo vládu Slovenskej republiky v tom období zvýhodňovať súkromné dôchodkové správcovské spoločnosti. Navyše tento deficit, 26 miliárd korún a viac, sa v plnej výške započítava do celkového deficitu, ktorý v roku 2008 plánujeme vo výške 2,3 %. Ja jednoducho nerozumiem tomu, aký súvis vy nevidíte medzi Maastrichtom, plnením prísnych kritérií a deficitom, ktorý ste nám zanechali. Veď my ten deficit dnes musíme riešiť, my ho nemáme mimo celkového deficitu, ako ste to mali vy po niekoľko rokov. Preto vás chcem naozaj požiadať, aby ste nám povedali, z čoho teda tie peniaze máme vziať. Máme zobrať jednoducho v školstve, máme zobrať v zdravotníctve alebo niekde inde? Bol by som veľmi rád, keby ste šetrili vy, keď ste vy vládli. My dnes robíme všetko pre to, aby na Slovensku bol štandardný sociálny štát podľa Ústavy Slovenskej republiky ... (Potlesk.) ... a my musíme nájsť riešenia aj na tento deficit. Pani poslankyňa, nás trápi aj systém zabezpečovania vkladov sporiteľov. Ak by tento systém bol úplne dobrovoľný, ale on nie je úplne dobrovoľný, nech sa ľudia rozhodnú, či do neho pôjdu, alebo nepôjdu. Ale vy ste zo zákona uložili určitej skupine ľudí povinnosť, že musia vstúpiť do druhého kapitalizačného piliera. Ak má teda niekto povinnosť svoje peniaze niekde ukladať, my celkom oprávnene očakávame, že druhá strana, dôchodkové správcovské spoločnosti budú mať aj nejaké záväzky. Preto navrhujeme, aby sa na 6 mesiacov otvoril tento systém od 1. januára do 30. júna 2008, aby sa ľudia dobrovoľne rozhodli, či tam chcú byť, alebo nechcú byť. Mnohí boli do tohto piliera vtiahnutí na základe klamlivej propagandy, reklamy, ktorá vôbec nič nehovorila o podmienkach sporenia v tomto pilieri. Po druhé  chceme, aby tu boli záväzky v podobe vyšších záruk zo strany dôchodkových správcovských spoločností. Dnes dôchodkové správcovské spoločnosti napriek tomu, že ľudia tam musia dávať svoje peniaze, negarantujú absolútne žiadny výnos. Absolútne. Tvrdíme, ak niekto tam peniaze musí dať zo zákona, ak by tam išiel dobrovoľne, je to riziko človeka, ale ak tam musí ísť zo zákona, aby dôchodkové správcovské spoločnosti niečo garantovali. My sme prišli s určitými návrhmi, očakávame, ako k nim budú dôchodkové správcovské spoločnosti vystupovať. Po druhé, hovorme o samotnej istine. Tak isto to dobre viete, hoci to odmietate priznať, že s výnimkou prípadov, keď dôjde k poškodeniu vkladov sporiteľov z dôvodu porušenia zákona napríklad preto, že niekto spreneverí peniaze, nie sú žiadne záruky, aby ľudia svoje peniaze, svoju istinu dostali naspäť. Ak dôchodková správcovská spoločnosť bude zle investovať, ale pritom neporuší zákon, nie sú žiadne záruky v zákone, ktoré by garantovali občanom, že tieto peniaze dostanú naspäť. V prípade, že neporušený zákon ...